Europska godina mladih 2022.

**Odluka o Europskoj godini mladih 2022. službeno je potvrđena na sjednici Europskog parlamenta 14. prosinca 2021. godine**

Populacija mladih je uslijed pandemije koronavirusa, prema riječima izvjestiteljice Sabine Verheyen, jedna od najpogođenijih društvenih skupina. Mladi su kroz prethodne dvije godine propustili ili izgubili brojne mogućnosti i susreli se s mnogim ograničenjima. Kako bi im se zahvalili zbog solidarnosti tijekom pandemije i vratili izgubljene prilike, **Europski parlament je 2022. godinu proglasio godinom mladih**. Zastupnici članica su na sjednici isticali važnost mladih ljudi kao političkog prioriteta Europske unije i naglasili važnost njihove aktivne participacije i doprinosa.

Kako bi im se pružila nova prilika da nadoknade iskustva izgubljena u pandemiji, u 2022. godini organizirat će se mnoge aktivnosti usmjerene na mlade ljude i poticati njihovo uključivanje u relevantna politička pitanja koja se, osim lokalne razine, tiču i budućnosti cijele Europske unije. Kroz razne događaje Europska unija će nastojati osnažiti dijalog s mladima i približiti im bitne političke teme, a od njih se očekuje građanski i politički angažman. Ova odluka omogućava mladima da se u svim politikama Europske unije (obrazovanje, klimatske promjene, kultura, zdravstvo, prava) čuje njihov glas i u obzir uzme njihova perspektiva i prijedlozi. **Mlade se potiče da budu ne samo pasivni sudionici, već protagonisti, nositelji inicijativa i aktivnosti, da iznose svoje vizije i aktivno se uključe u planiranje, kreiranje i provedbu odluka na razini Europske unije.** Jedan od ciljeva je uključiti mlade u sudjelovanje na Konferenciji o budućnosti Europe, gdje će se raspravljati o brojnim pitanjima koje se tiču svih država članica. Jedan od bitnih projekata je i Next Generation EU koji se bavi problemom oporavka gospodarstva oštećenih država članica uslijed pandemije koronavirusa.

Programom Erasmus + nastoji se mladima dati uvid u kulturološku raznolikost Europe, no isto vrijeme se treba pobrinuti da se mladi obogaćeni iskustvima iz inozemstva vraćaju svojim domovima kako se ne bi nastavio negativan trend odljeva mozgova.

Osim za mlade, ovo je prilika brojnim marginaliziranim manjinskim skupinama, osobama s invaliditetom, i svim drugim osobama čija su prava na teritoriju EU i dalje ugrožena da se i sami uključe donošenje gospodarskih i političkih odluka u EU i rade na jačanju demokratske zajednice. I među mladima je naglasak na one iz slabije razvijenih, ruralnih područja i mlade u nepovoljnim (financijskim) prilikama. **Osim participacije u političkom životu, neke od glavnih točaka kojih bi se trebalo dotaknuti jest pitanje edukacije, zaposlenja, nejednakosti i mentalnog zdravlja.**

Zastupnici Europskog parlamenta uložit će sve napore da godina mladih ne ostane tek simbolična gesta, već da preraste u dugoročnu politiku kojoj je 2022. godina tek početak.

Bitno je da predviđeni plan i participacija mladih ne ostane tek floskula ili pasivno slušanje govora i konferencija, već da se krene u provedbu konkretnih akcija i usmjeri mlade ka tome da ne budu samo gledatelji, već postanu akteri političkog i društvenog života Europe.

*Autorica članka: Dora Kučina, studentica 3. godine preddiplomskog studija logopedije i volonterka novinarka Info – centra za mlade Zagor*

*Sadržaj je isključiva odgovornost autorice i nužno ne izražava stajalište Mreže udruga Zagor.*

IZVORI

<https://www.europarl.europa.eu/plenary/en/vod.html?mode=chapter&vodLanguage=EN&vodId=b1a805de-599d-44a9-6965-7430b5f8ef9f&date=20211214>

<https://www.consilium.europa.eu/hr/policies/european-year-youth/>

<https://www.europarl.europa.eu/croatia/hr/programi_i_aktivnosti/javna-doga-anja/europska-godina-mladih-2022-za-osnazivanje-mladih-ljudi.html>